钦定古今图书集成/明伦汇编/官常典/第705卷 > 性理会通 > 《论张巡》
## 钦定古今图书集成/明伦汇编/官常典/第705卷 > 性理会通 > 《论张巡》

涑水司马氏曰：“天授之谓才，人从而成之之谓义，发
而著之事业之谓功。精敏辩博，拳捷趫勇，非才也；驱
市井数千之众，摧强敌百万之师，战则不可胜，守则
不可拔，斯可谓之才矣；死党友，存孤儿，非义也；明君
臣之大分，识天下之大义，守死而不变，斯可谓之义
矣。攻城拔邑之众，斩首擒敌之多，非功也；控扼天下”
之咽喉，蔽全天下之大半，使其国家定于已倾，存于
既亡，斯可谓之功矣。呜呼！以巡之才如是，义如是，功
如是，而犹不免于流俗之毁，况其暧暧者耶？